Ambao fish sanctuary

Ha Barangay Ambao, Hinundayan Southern Leyte, aadto an Ambao Fish Sanctuary. Naatubang an nasiring nga sangtwaryo ha dagat pasipiko. Ginpanamkon ini nga usa ka sangtwaryo tikang Abril 10, 2000 pinaagi han Ordinansang Barangay Numero 01, serye han tuig 2000. Gin-aprubahan ini nga deklarasyon han Comprehensive Municipal Fisheries Ordinance No. 2007-65. May-ada 32 ka hektarya kahiluag nga "no take" zone ini nga sangtwaryo kung diin gindidiri an pagkarigo ngan biskan ano nga paagi han pagpangisda. An tubtuban han sangtwaryo natikang ha "Batong Itom" tubtub Talisay.

Mga Isda 
Tikang han pagdeklara ini nga lugar nga usa ka sangtwaryo han mga isda, dumako an populasyon han kaisdaan ha Sangtwaryo han Barangay Ambao. Sumala han datos han Marine Protected Areas Support Network, kaurugan ha mga isda nga naoobserbahan ha sangtwaryo, mga mulmol, mungit, pata nga uhawon.

Pagmaneho han Sangtwaryo 
Ginpangunahan han Fish Sanctuary Management Committe(FSMC) an pagmaneho han Ambao Fish Sanctuary. Kaurugan nga miyembro han FSMC an pipila han mga parapangisda han Barangay Ambao, mga miyembro o empleyado han Barangay Council ngan mga volunteers. Ginpapatrolya han mga Bantay Dagat  an sangtwaryo kada aga samtang napatrolya liwat an mga miyembro han FSMC kada gab-i. Naghahatag hin multa an FSMC ha hin-o man nga madakpan nga nagkalapas han balaod han sangtwaryo. Bumulig liwat an Office of the Municipal Agriculturist Services (OMAS), Municipal Law Enforcement Team (MFLET) ngan an Philippine National Police han pag-alaga han sangtwaryo.

Mga Benepisyo 
Nag-upay an mga korales ha dagat ngan mahitungod ini, mas dumamo an mga isda. Umupay liwat an negosyo ha pangisda tungod han pagdamo han populasyon han kaisdaan. Nagkaada an Barangay Ambao hin mga seminar ngan mga training para ha mga paragbantay han sangtwaryo para mas umupay an ira trabaho ha pagbantay han dagat. Umupay liwat an turismo ha Ambao tungod han sangtwaryo. Dumamo an mga turista nga nadayo para mag scuba diving ha sangtwaryo. Tungod han epektibo nga pagmamaneho ha Ambao Fish Sanctuary, kumarawat hito han Gawad Galing Pook Award ha tuig 2015.

Mga Problema ha Sangtawaryo 
Bisan pa maupay an pagmaneho han sangtwaryo, may ada la gihap mga pipira nga mga problema nga ginkakatapo an sangtwaryo. Kaurugan ini nga mga problema an mga iligal nga paagi han pagpangisda, "Buso Fishing" o pagsulod han mga parapangisda tikang ha iba nga probinsya ngan pag-gamit hin mga waray lisensya nga mga sakayan. Diri liwat maiiwasan an epekto han hanging amihan nga nakakaapekto han turismo kada Sityembre tubtub Disyembre.

Mga Kinuhaan 

 Marine Protected Areas Support Network
 https://mamamayani.wordpress.com/2015/09/11/ambao-fish-sanctuary-and-marine-reserve-area/
 http://www.gmanetwork.com/news/cbb/content/535904/10-lgu-winners-named-at-2015-gawad-galing-pook/story/
 https://greedypeg.org/southern-leyte/Ambao-Fish-Sanctuary-and-Marine-Reserve-Area.html 

Hinundayan